钦定古今图书集成/方舆汇编/职方典/第1478卷 > 《盘江河》杜朝绅
## 钦定古今图书集成/方舆汇编/职方典/第1478卷 > 《盘江河》杜朝绅

雨山盘错阴云黑，一水中流岸树青。谷口风鸣催荡
桨，擢歌夷语杂烟汀。

《唐书韦仁寿传》，“仁寿为巂州都督府长史。南宁州纳
款，朝廷岁遣使抚接，至率贪沓，边人苦之，多叛去。帝
素闻仁寿治理，诏检校南宁州都督，寄治越巂，诏岁
一按行慰劳。仁寿将兵五百人，循西洱河，开地数千
里，称诏置七州十五县，酋豪皆来宾见，即授以牧宰，
威令简严，人人安悦。将还，酋长泣曰：‘天子藉公镇抚，
奈何欲去我’？”仁寿以池壁未立为解。诸酋即相率筑
城起廨，甫旬略具。仁寿乃告以实，曰：“吾奉诏，第抚循，
庸敢擅留？”夷、夏父老乃悲啼祖行，遣子弟随贡方物，
天子大悦。仁寿请徙治南宁州，假兵，遂抚定。诏可，敕
益州给兵护送。刺史窦轨疾其功，訹言山獠方叛，未
可以远略。不时遣。岁馀卒。

《石屏州志》：“王执，宁州卫指挥。明洪武十四年冬，王师
平云南。十五年，师至临安。元分省右丞伍歹归款，遂
城临安，建置府卫，命王执等留兵镇之。明年秋七月，
云南所在皆叛。前石屏州知州马黑奴构扇诸部叛，
连兵屯海东，去府四十里，列营七，待诸部来攻城，执
等帅师夜袭破之。追至异龙湖，又破之。马黑奴逸，击”
其所部于西山杨州庄，皆大破之。由是临安军势大
振。

《嶍峨县志》：“明宣德年，有和尚自江南来此，见巽峰山
下地脉气旺，因大笑坐化。其徒即葬于山，立塔以去，
人至今传之。”

《通志》：“叶瑞，临安人，为诸生，贫甚，好饮酒。一日，醉卧窑
沟中，夜深闻有数鬼曰：‘大水将至，恐渰死’。”辛巳进士，
相与舁至诸天寺大门，及觉，则身在寺门，大水果涨。
翌日记所言为笑，以巳年无春榜也。后中正德庚辰
进士，以车驾南巡，至辛巳始殿试。

邑有张、王、李、杜、段、何、杨七姓，同祖于九隆，居蒙自最
久。明时有杜云程者，以明经教授武定，置杜氏鼻祖
墓碑西郊，尽书其远祖之名，自南诏始，历元至明，凡
数十人。岁时伏腊，七姓之裔合祭于墓，盖亦有古人
之意。

江宁人，郑相署屏，为叛将所杀，州人祠之。公降乩云：
“为本州城隍之神，遇有疾者，乩方辄效。”州绅谢祯君
符筑岩北山，为躬耕之计。山下田高苦旱，公降乩指
方向，果得泉。今山下田受灌溉焉。

临安王得民，买屋城外天井中，凿鱼池三尺许，得大
石版，起其下，有方塘，四周砖甃中一小几，几上灯一
盏，书一册。开视之，兵书也。永载《采战》《引魂》二方，得民
试之殊效。其引魂方，于妇人则咒一物与食，其妇夜
即至，于女子则得。其生时咒之，无不验。其弟恩民为
诸生时，闻而借观，得之即弃书深水处，兄大恚，然无
如之何。其后恩民成进士，位中丞，人谓弃《书》之功也。
通海县治北三里秀山下有水源自河西县流注，潴
为湖，俗名“海子”，周围八十里，水涝不通。有神僧过此，
于县治东北石笋丛立处，以杖穿穴，水始泄出。通海
之名本此。

嘉靖甲子，临安卫指挥吴子忠守备金沧、洱海二道。
时嶍峨、新化、南安等处强贼老哈、阿益等肆行劫掠，
巡抚吕光洵命忠捕之，忠祷于武安王祠，是夜梦武
安王授以方略。及觉，如其指授，擒贼无有爽者。
《石屏旧志》残阙不可读，偶阅有朱书小字云：“丁亥年有狗坐于几上云：‘不好了，不好了’。”有鸡吐言云：“穷莫
食粥，富莫盖屋，等待六月六人，头堆过屋。”未至六月，
伪秦王孙可望兵南至，果应。

《玉涧杂书》：“牂牁，本系船筏名。”《华阳国志》载：“楚顷襄王
遣庄𫏋伐夜郎，𫏋至牂牁击船于且兰。既克夜郎，会
秦夺楚黔中地，无路不得归，遂留主之号。庄王以且
兰有系船牂牁处，因改名牂牁。”《魏略》记：“吴将朱然围
樊城，遣兵于岘山斫牂牁材。”《浔阳记》亦言：“郡西北有
一松树，垂阴数亩。”传云：“陶公牂牁伐此树。”此语吴晋
间犹存，今人绝无知者，但云是郡名耳。

《蒙自县志》：邑有土主庙，木像最灵异，有《香火祠。记》云：
“神本在通海庙中，邑有老人宿其祠下，梦神语愿至
目则地老人窃负而迯通之人觉而追之急，即弃置
灌丛中，通民舁之不能，于是遂归于蒙。蒙人为之立
祠。其后交阯入寇，祠中忽有蜂数百，夜飞入贼帐中，
尽螫其目，贼大惊解散。蒙人益异之，赛祷不绝。”
《通志》：“王纯心，临安人，登嘉靖辛酉乡试，年三十馀，病
死一昼夜，心微热，未敢殓，即时托生于妻弟家，见其
母妻弟妇也，急趋出，闻房内哭声。又至河南陈州一
巨室，见一贵人，皓首盛服，焚香祈嗣。既生知河南，嫌
其远，又奔出，复闻哭声。至厅前，见黄蜜果，摘其一，食
之，竟回家中大呼而苏。妻孥惊视，但闻口”内蜜果香。
后任绵竹知县，又三十年而卒。

阿迷州有石泉，甚清，若偶浊则主兵戈。丙戌年，水忽
浊沙，定洲恶之，令人凿其泉，有裸形女子从水中出
骂之，定洲惧，乃止不凿。

《建水州志》：“曾广，西关人。有愚孝，其母年六十，疾笃，广
割股煎汤进，疾小愈。广复炙其肉为末餤母，母得熟
睡，梦中呼云还肉来。忽一物从梁坠于床，如雀跃不
已，其妻急捉之，则鲜肉一脔也。呼广视之，广睹己肉，
惊愕不已，嘱妻勿泄，藏之久之，不复见。其母至九十
馀。”

傅翼高初任蒙邑，阙于厉祭。偶夜独坐，忽见灯下有
一人自称冷兴泰，索祭于公云：“朝廷厉祭，嘉惠幽明，
奈何废大典，令孤魂怨恫耶？”及明询于众，果有其人，
乃县吏之新殁者